Basepediši ba dikepe ba mehleng ya bogologolo ba be ba tseba gore dikgweding tša marega go kotsi gore dikepe di sepele lewatleng la Mediterranean. Go thoma gare ga kgwedi ya November go fihlela gare ga ya March, dikepe di be di sa sepele lewatleng leo. Eupša leeto la sekepe leo Paulo a boletšego ka lona le be le tlo tšewa ka September goba ka October. Mongwadi wa Moroma e lego Vegetius (wa lekgolong la bone la mengwaga C.E.) o hlalositše ka go tšea leeto lewatleng leo ka pukung ya gagwe ya Epitome of Military Science. O itše: “Dikgweding tše dingwe go a swanela [go tšea leeto ka sekepe], tše dingwe ga go tshepiše gomme ka tše dingwe ga go kgonege.” Vegetius o boletše gore go tšea leeto ka sekepe lewatleng leo go be go šireletšegile go tloga ka di-27 tša May go fihla ka di-14 tša September. Eupša o boletše ka dikgwedi tše dingwe tšeo di sa tshepišego goba go bego go le kotsi go tšea leeto la sekepe moo. Tšona e be le go thoma ka di-15 tša September go fihla ka di-11 tša November le go tloga ka di-11 tša March go fihla ka di-26 tša May. Ga go pelaelo gore Paulo, yo e bego e le mahlwaadibona tabeng ya go tšea maeto a sekepe, o be a tseba seo. Go ka direga gore mosepediši wa sekepe le mong wa sona le bona ba be ba tseba seo, eupša ba ile ba hlokomologa keletšo ya Paulo. Leeto le feleleditše ka gore sekepe se robege.—Ditiro 27:13-44.